มวลชน “คณะราษฎร์” เข้าพื้นที่แยกราชประสงค์แล้ว ตร. ปิดเส้นทางบางจุด
มวลชน “คณะราษฎร์” ทยอยเข้าพื้นที่แยกราชประสงค์แล้ว ตร.แนะเลี่ยงเส้นทางรถติด พร้อมปิดเส้นทางบางจุด
มวลชน “คณะราษฎร์” ทยอยเข้าพื้นที่แยกราชประสงค์แล้ว ตร.แนะเลี่ยงเส้นทางรถติด พร้อมปิดเส้นทางบางจุด
15 ต.ค. 2563

ผู้สื่อข่าวรายงานว่า ขณะนี้กลุ่มผู้ชุมนุมบางส่วนได้เริ่มทยอยเดินทางมารวมตัวที่บริเวณสี่แยกราชประสงค์แล้ว พร้อมชูป้ายข้อความต่างๆ ซึ่งถือว่ามาก่อนเวลานัดหมายของแกนนำคณะราษฎรในเวลา 16.00 น. และบนสะพานลอยหน้าห้างสรรพสินค้าเซ็นทรัลเวิลด์ก็มีประชาชนบางส่วนออกมายืนสังเกตการณ์ ขณะที่เจ้าหน้าที่ตำรวจกระจายกำลังอยู่บริเวณจุดต่างๆ รอบแยกราชประสงค์
ทั้งนี้ ตำรวจได้ขอความร่วมมือไปยังผู้ใช้รถใช้ถนนในย่านดังกล่าวไม่ให้จอดรถทุกชนิดบริเวณแยกราชประสงค์ ทั้งนี้เพื่อเป็นการอำนวยความสะดวกในการปฏิบัติงานของเจ้าหน้าที่ในการดูแลการชุมนุมที่จะมีขึ้นในช่วงเย็นนี้ รวมทั้งประชาสัมพันธ์ให้หลีกเลี่ยงเส้นทางโดยรอบสี่แยกราชประสงค์ ให้ไปใช้เส้นทางอื่นแทนเพื่อลดปัญหาการจราจรติดขัด
ความคืบหน้าล่าสุด ตำรวจทยอยปิดการจราจรบริเวณแยกชิดลม และประตูน้ำที่มุ่งหน้าเข้ามายังแยกราชประสงค์แล้ว หลังจากกลุ่มผู้ชุมนุมเพิมจำนวนมากขึ้นและลงมารวมตัวอยู่ที่ถนนหน้าเซ็นทรัลเวิลด์ พร้อมกับชูสามนิ้วและตะโกนไล่นายกรัฐมนตรี และเรียกร้องให้ปล่อยตัวแกนนำและผู้ชุมนุมที่ถูกจับกุมตัว ขณะที่เจ้าหน้าที่ตำรวจประกาศผ่านเครื่องขยายเสียงขอให้ยกเลิกการชุมนุมเนื่องจากเป็นการฝ่าฝืนกฎหมายภายใต้ พ.ร.ก.การบริหารราชการในสถานการณ์ฉุกเฉิน
ทั้งนี้ เมื่อถึงเวลา 16.00 น. ซึ่งเป็นเวลานัดหมายของแกนนำคณะราษฎร ผู้สื่อข่าวรายงานว่า กลุ่มผู้ชุมนุมเพิ่มจำนวนรวมตัวเต็มพื้นถนนบริเวณสี่แยกราชประสงค์ พร้อมร้องตะโกนและชูป้ายข้อความต่างๆ ท่ามกลางวงล้อมของเจ้าหน้าที่ ขณะที่บนสกายวอล์คและสะพานลอยหน้าห้างสรรพสินค้าเซ็นทรัลเวิลด์มีเจ้าหน้าที่กระจายกำลังควบคุมสถานการณ์ไม่ให้มีการยืนอยู่ด้านบน และพยายามสกัดกั้นไม่ให้ขยายพื้นที่ชุมนุม
โดยนายภาณุพงศ์ จาดนอก หรือ “ไมค์ ระยอง” พร้อมด้วยกลุ่มแกนนำ ที่ยังไม่ได้ถูกควบคุมตัวได้เดินทางเข้ามายังบริเวณที่ชุมนุมแยกราชประสงค์ โดยขอความร่วมมือผู้ชุมนุมส่วนหนึ่งให้นั่งลงและอีกส่วนหนึ่งมาตั้งเป็นแนวการ์ดล้อมผู้ชุมนุมไว้ ส่วนเจ้าหน้าที่ตำรวจได้พยายามบีบพื้นที่ แต่กลุ่มผู้ชุมนุมพยายามขยายพื้นที่ชุมนุมออกไป โดยยังไม่มีรถเครื่องขยายเสียงหรือการตั้งเวทีใดๆ
ทั้งนี้ นายภาณุพงศ์ ประกาศผ่านเครื่องขยายเสียงขนาดเล็กว่า จะสานต่ออุดมการณ์แกนนำคณะราษฎรที่ยืนยันข้อเรียกร้องทั้งหมดต่อไป พร้อมเรียกร้องให้ปล่อยตัวแกนนำที่ถูกจับกุมตัวไปทั้งหมด
ขณะที่กลุ่มแกนนำบางส่วนเปิดเผยว่า จะชุมนุมต่อเนื่องไม่ว่าจะดึกแค่ไหน แต่จะไม่ปักหลักพักค้างคืนที่แยกราชประสงค์ หากมีการกระชับพื้นที่โดยเจ้าหน้าที่ก็จะใช้การเจรจาเพื่อให้เปิดพื้นที่แสดงออกให้กับมวลชน
ด้านเจ้าหน้าที่ตำรวจทยอยปิดการจราจรบริเวณแยกชิดลมและประตูน้ำที่มุ่งหน้าเข้ามายังแยกราชประสงค์แล้ว หลังจากกลุ่มผู้ชุมนุมเพิมจำนวนมากขึ้นพร้อมกับชูสามนิ้วและตะโกนไล่นายกรัฐมนตรี และเรียกร้องให้ปล่อยตัวแกนนำและผู้ชุมนุมที่ถูกจับกุมตัว ขณะที่เจ้าหน้าที่ตำรวจประกาศผ่านเครื่องขยายเสียงขอให้ยกเลิกการชุมนุมภายในเวลา 18.00 น.เนื่องจากเป็นการฝ่าฝืนกฎหมายภายใต้ พ.ร.ก.การบริหารราชการในสถานการณ์ฉุกเฉิน
บริเวณโดยรอบสี่แยกราชประสงค์พบว่ามีบรรดาพ่อค้าแม่ค้าเริ่มทยอยเข้ามาตั้งแผงขายสินค้าต่างๆ ที่เกี่ยวกับการชุมนุม ไม่ว่าจะเป็นเสื้อ, แผ่นปูรองนั่ง, น้ำดื่ม ในขณะที่สื่อมวลชนเองก็เข้ามาประจำพื้นที่แล้วเช่นกัน
ทั้งนี้ ตำรวจได้ขอความร่วมมือไปยังผู้ใช้รถใช้ถนนในย่านดังกล่าวไม่ให้จอดรถทุกชนิดบริเวณแยกราชประสงค์ ทั้งนี้เพื่อเป็นการอำนวยความสะดวกในการปฏิบัติงานของเจ้าหน้าที่ในการดูแลการชุมนุมที่จะมีขึ้นในช่วงเย็นนี้ รวมทั้งประชาสัมพันธ์ให้หลีกเลี่ยงเส้นทางโดยรอบสี่แยกราชประสงค์ ให้ไปใช้เส้นทางอื่นแทนเพื่อลดปัญหาการจราจรติดขัด
สำหรับห้างสรรพสินค้าโดยรอบแยกราชประสงค์ และบริเวณใกล้เคียงกันยังคงเปิดให้บริการตามปกติ แต่มีการปิดประตูบางจุดเพื่อให้สะดวกับการรักษาความปลอดภัย แต่ก็มีร้านค้าบางส่วนปิดก่อนเวลา ขณะที่การจราจรที่แยกราชประสงค์ได้ปิดไปโดยปริยายแล้วหลังจากผู้ชุมนุมกระจายตัวอยู่ทั่วบริเวณ ขณะที่รถไฟฟ้าบีทีเอสประกาศว่ายังคงเปิดให้บริการตามปกติทุกสถานี ส่วนกองร้อยควบคุมฝูงชนได้เข้ามาประจำการโดยรอบแล้วหลังแนวแผงเหล็กกั้น โดยมีการนำรถฉีดน้ำแรงดันสูงและรถควบคุมตัวผู้ต้องขังมาจอดไว้ใกล้สำนักงานตำรวจแห่งชาติด้วย